  Виталий Пронин Тыриськонъёс будӥзы ог 8,5 процентлы,1-тӥ июльысен шаерамы тыллы, шунытлы, вулы, чагыр эстӥськонлы тыриськонъёс будӥзы ог 8,5 процентлы, ивортӥз энергетикая но ЖКХ-я министр Иван Маринин. Газэн эстӥськись коркаосын тыл понна тыриськон киловаттэз понна 2,99-ысен 3,24 манетозь будэмын. Газтэк улӥсьёслы - 2,09-ысен 2,27 манетозь. Шуныт понна азьвыл 1 Гкал понна 1 сюрс 422 манет тыриськомы ке вал, туннэ та лыдпус 1 сюрс 543 манетозь ӝутӥськиз. Городын улӥсьёс пӧсь ву понна но тросгес коньдон сётозы - одӥг кубометр ву 1-тӥ июлёзь ог 86 манет сылэ ке вал, али - 94 манет. Кезьыт ву 12,1-ысен 13,43 манетозь йылӥз. Газ вылын пӧраськон понна одӥг кубометрезлы тыроно луоз 4,48 манет интые 4,86 манет. Баллонэ пельтэм 1 кило чагыр эстӥськон 39,85-ысен ӝутӥськиз 42,85 манетозь. Пусъёно: выль лыдпусъёсъя платёжкаос шаерамы улӥсьёслы люкылэмын луозы август толэзе. Шумпотымон соиз: 1-тӥ июльысен Ижын калыкез нуись-вайись транспорт понна дун уз воштӥськы, 17 манет ик кылёз. Ольга Корепанова Туспуктӥз Александр Горбунов Теги: дунъёс  